กรมควบคุมโรค ห่วงพื้นที่ กทม. อาจพบการติดเชื้อเพิ่ม หลังหยุดยาวคนออกท่องเที่ยว-กลับภูมิลำเนา
นพ.โอภาส การย์กวินพงศ์ อธิบดีกรมควบคุมโรค กล่าวถึงสถานการณ์โรคโควิด-19 ว่า ขณะนี้สถานการณ์ทั่วโลกแม้หลายประเทศจะยกเลิกการรายงานจำนวนผู้ติดเชื้อรายวันไปแล้ว แต่การติดเชื้อถือว่าเพิ่มขึ้นค่อนข้างทรงตัว โดยเฉพาะยุโรป แต่การป่วยหนักและเสียชีวิตไม่เพิ่มตามเหตุจากการฉีดวัคซีนป้องกันไปมากแล้ว ไทยเองก็เช่นกัน ดูในส่วนของผู้ป่วยหนักหลังจากหยุดยาวมีสัดส่วนเพิ่มขึ้นเล็กน้อยจึงต้องจับตาต่อไปอีก 2 สัปดาห์ โดยเฉพาะพื้นที่ กทม. เนื่องจากช่วงหยุดยาวผู้ที่อยู่ใน กทม. ได้เดินทางออกไปท่องเที่ยวหรือกลับภูมิลำเนา อาจมีการติดเชื้อกลับเข้า กทม. ด้วย ซึ่ง โรงเรียน สถานประกอบกิจการต่างๆ เปิดปกติ และใน กทม. ยังมีกิจกรรมต่างๆ อาจทำให้เกิดการแพร่ มีคนติดเชื้อเพิ่มขึ้นได้ อย่างไรก็ตาม สถานการณ์ผู้ป่วยใหม่ขณะนี้ ยังอยู่ในเส้นคาดการณ์ที่ระบบสาธารณสุข ยังสามารถดูแลผู้ป่วยหนักในโรงพยาบาลได้ในภาพรวม ทั้งนี้ตัวเลขที่กระทรวงสาธารณสุขให้ความสำคัญคือ ผู้ป่วยหนักและเสียชีวิต ซึ่งพบว่าสถานการณ์ปัจจุบันผู้ป่วยใส่ท่อช่วยหายใจ แนวโน้มยังสูง รวมถึงผู้เสียชีวิต อยู่ระหว่างเส้นคาดการณ์สีแดงคือ กรณีเลวร้ายที่สุด กับเส้นสีเขียว ที่ระบบดูแลรองรับได้ยังต้องติดตามสถานการณ์อย่างใกล้ชิดต่อไป ขอประชาชนคงมาตรการป้องกันโรคส่วนบุคคล 2U อย่างเคร่งครัด ทั้ง Universal prevention ใส่หน้ากาก ล้างมือบ่อยๆ เว้นระยะห่างอย่างเหมาะสม ตรวจ ATK เมื่อมีอาการคล้ายไข้หวัด และ และ Universal Vaccination ฉีดวัคซีนให้ครบและรับเข็มกระตุ้นต่อเนื่องห่างจากเข็มล่าสุด 3-4 เดือน โดยเฉพาะกลุ่ม 608 ที่จากรายงานผู้เสียชีวิตด้วยโควิดเป็นกลุ่มนี้เกือบ 100% และพบด้วยว่าแม้ฉีดเข็ม 3 แล้วก็ยังเสียชีวิต